**Ministru kabineta noteikumu projekta “Grozījumi Ministru kabineta 2003. gada 11. marta noteikumos Nr. 112 “Kārtība, kādā izglītojamie atbrīvojami no noteiktajiem valsts pārbaudījumiem”” sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts “Grozījumi Ministru kabineta 2003. gada 11. marta noteikumos Nr. 112 “Kārtība, kādā izglītojamie atbrīvojami no noteiktajiem valsts pārbaudījumiem”” (turpmāk – projekts) paredz optimizēt procedūru lēmuma pieņemšanai par izglītojamā atbrīvošanu no noteiktajiem valsts pārbaudījumiem (turpmāk – pārbaudījumi). Tādejādi tiks samazināts administratīvais slogs tiesiskā regulējuma adresātiem, kā arī izglītojamo personas datu apstrādē iesaistīto personu loks.Noteikumi stāsies spēkā vispārējā kārtībā. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts izstrādāts pēc Izglītības un zinātnes ministrijas iniciatīvas.  |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Kārtību, kādā izglītojamie atbrīvojami no pārbaudījumiem, kā arī procedūru atbrīvojuma izskatīšanai un iesniedzamo dokumentu apjomu nosaka Ministru kabineta 2003. gada 11. marta noteikumi Nr. 112 “Kārtība, kādā izglītojamie atbrīvojami no noteiktajiem valsts pārbaudījumiem” (turpmāk – MK noteikumi Nr. 112).[1] MK noteikumos Nr. 112 ietvertā kārtība nosaka, ka izglītojamo no valsts pārbaudījumiem (turpmāk – pārbaudījumi) atbrīvo ar lēmumu, kuru pieņem attiecīgi izglītības ministra vai pašvaldību vai republikas pilsētas domes priekšsēdētāja apstiprināta komisija vai amatpersona (turpmāk – komisija), pamatojoties uz pilngadīga izglītojamā vai nepilngadīga izglītojamā likumiskā pārstāvja iesniegumu, kam pievienots ģimenes ārsta (turpmāk – ārsts) atzinums. Pamatojoties uz saņemtajiem dokumentiem izglītības iestādes vadītājs virza izskatīšanai komisijai iesniegumu par izglītojamo atbrīvošanu no pārbaudījumiem. Attiecīgajā ārsta atzinumā norāda diagnozi, kura var būt par pamatu izglītojamā atbrīvošanai no valsts pārbaudījumiem un atbrīvojuma termiņu. Diagnozes, kuras var būt par pamatu izglītojamā atbrīvošanai no pārbaudījumiem, noteiktas MK noteikumu Nr.112 pielikumā. Tāpat attiecīgajā pielikumā norādīti nepieciešamie papildus speciālistu atzinumi attiecīgās diagnozes apstiprināšanai. Atbilstoši MK noteikumu Nr.112 piemērošanai komisijā nonāk informācija par izglītojamā veselības stāvokli. Vienlaikus komisiju sastāvā nav paredzēta ārstniecības personu klātbūtne, kam būtu kompetence vērtēt izglītojamā veselības stāvokli, un lēmums par atbrīvojumu no valsts pārbaudījumiem tiek pieņemts, balstoties uz iesniegto informāciju. No spēkā esošā tiesiskā regulējuma arī neizriet komisijas kompetence ārstniecības jomā (tai skaitā tās sastāva komplektācijā), bet tā vienlaikus pieņem lēmumus vērtējot iesniegtos dokumentus, kas attiecīgi satur pamatojumu – informāciju par personas veselības stāvokli.Ievērojot minēto, piemērošanas ietvaros Izglītības un zinātnes ministrijai sadarbībā ar Veselības ministriju vērtējot MK noteikumu Nr. 112 regulējumā paredzēto komisiju kompetenci izskatīt izglītojamo vai viņu likumisko pārstāvju iesniegto dokumentāciju, iespējami atšķirīgo izpratni par komisijas kompetences robežām, Veselības ministrija paudusi atbalstu izglītojamo datu apstrādes samazināšanai esošās atbrīvojuma izskatīšanas procedūras ietvaros. Atbilstoši MK noteikumu Nr. 112 regulējumam esošās procedūras soļu kopums vērtējams kā formāls – komisijas darbība pašvaldībās un arī ministrijās (kuru padotībā atrodas izglītības iestādes), kas saņem un izskata noteiktos dokumentus par izglītojamo – no spēkā esošā tiesiskā regulējuma neizriet nekādas komisijas kompetences ārstniecības jomā – tā pēc būtības nevar vērtēt ārsta norādes vai secinājumus par izglītojamā veselības stāvokli, to skaitā ārsta noteikto diagnozi un rīcības pamatotību. Līdz ar to šādu komisiju darbība vērtējama vairāk kā formalizēta atbildības dalīšana, un attiecīgi atbilstoši mūsdienu izpratnei par fizisku personu datu apstrādi komisiju darbība nav nepieciešama un ir lieka. Tāpēc nepieciešams atteikties no šādu komisiju turpmākas veidošanas, nosakot, ka izglītojamais iesniedz iesniegumu izglītības iestādē un izglītības iestādes vadītājs pieņem lēmumu atbrīvot izglītojamo, pamatojoties uz ārsta izsniegtu izrakstu no medicīniskās kartes un tajā sniegtajām norādēm par nepieciešamību atbrīvot personu no pārbaudījumiem un termiņu. Ja nepieciešams, ārsts, pirms sniegt savu vērtējumu un norādes izrakstā no medicīniskas kartes, ārstniecības procesa un sistēmas ietvaros var nosūtīt izglītojamo papildu izmeklējumiem, ka arī saņemt citu ārstniecības speciālistu vērtējumus.[2] MK noteikumu Nr. 112 piemērošanas ietvaros, sadarbībā ar Veselības ministriju vērtējot noteikumu pielikumā esošo slimību saraksta piemērošanu, Veselības ministrija paudusi priekšlikumu atteikties no minētā pielikuma, kurā ietverts konkrēts diagnožu uzskaitījums, kas var būt par pamatu izglītojamā atbrīvošanai no pārbaudījumiem, tādējādi ļaujot ārstam novērtēt personas veselības stāvokli kopumā un sniegt atbilstošas norādes, ņemot vērā to, ka katrai diagnozei var būt atšķirīga simptomātika ar ietekmi uz darbspējām un to, ka izglītojamā veselības stāvoklis un darbspēju zaudēšana kārtot valsts pārbaudījumus vērtējama kopumā, nevis pēc konkrētas diagnozes. Attiecīgi MK noteikumu Nr. 112 pielikumā esošo slimību saraksts nevar tikt uzskatīts nedz par pilnīgu, nedz izsmeļošu, un arī mēģinājumi tādu radīt būtu ne visai sekmīgi, jo svarīgs ir konkrētā izglītojamā individuālais veselības stāvoklis un spēja piedalīties pārbaudījumu norisē un šā procesa ietekme un indivīda veselības stāvokli. Vienlaikus, lai samazinātu ārsta sagatavojamās dokumentācijas dažādību, vienkāršojot to atbilstoši ārstniecības lietvedības dokumentu regulējumam, ārsts atzinuma vietā varētu sniegt izrakstu no pacienta medicīniskās kartes (atbilstoši pašlaik spēkā esošajam tiesiskajam regulējumam par medicīniskās dokumentu lietvedības kārtību – Ministru kabineta 2006.gada 4.aprīļa noteikumu Nr.265 “Medicīnisko dokumentu lietvedības kārtība” (turpmāk – noteikumi Nr.265) – veidlapa Nr.027/u (12.pielikums)) (turpmāk - izraksts), līdz ar to MK noteikumos Nr. 112 ārsta atzinums būtu aizstājams ar izrakstu. [3] Lai tiktu atbrīvots no valsts pārbaudījumiem, ja izglītojamā veselības stāvoklis saistīts ar spēju zaudēšanu kārtot valsts pārbaudījumus, izglītojamais izglītības iestādē ne vēlāk kā mēnesi pirms izglītojamā pirmā valsts pārbaudījuma norises dienas attiecīgajā mācību gadā, iesniedz iesniegumu, kuram pievienots izraksts. Projekts nosaka, ka izrakstā ir jābūt sniegtām rekomendācijām par izglītojamā atbrīvojumu no valsts pārbaudījumiem, nenorādot diagnozi un slimības anamnēzi, lai nerastos pārpratumi, kādai informācijai jābūt izrakstā, lai izglītības iestādes vadītājs varētu pieņemt lēmumu par atbrīvojumu no valsts pārbaudījumiem un izglītības iestādes vadītājam nenāktos apstrādāt izglītojamā sensitīvos personas datus.Projekts paredz, ka izrakstu glabā, kamēr tas ir nepieciešams MK noteikumos Nr. 112 izglītības iestādes vadītājam noteikto funkciju izpildei, taču ne ilgāk kā gadu pēc ārsta izrakstā norādītā termiņa beigām, uz kādu izglītojamais ir atbrīvojams no valsts pārbaudījumiem, minētais termiņš noteikts, lai strīda gadījumā varētu pārliecināties, vai lēmums pieņemts pareizi.Minētās izmaiņas mazinās administratīvo slogu gan personām, kas iepriekš bija iesaistītas lēmuma pieņemšanā, gan ārstniecības personām.[4] MK noteikumos Nr. 112 ietverts nosacījums, ka lēmuma par izglītojamā atbrīvošanu no pārbaudījumiem pieņemšanai, dokumenti vairākos gadījumos ir jāiesniedz līdz attiecīgā gada 1. aprīlim, lai nodrošinātu to atbilstošu izskatīšanu un lēmuma pieņemšanu. Jāatzīmē, ka atbilstoši pēdējo vairāku gadu tiesiskajai realitātei pārbaudījumi un to norises procesa organizācija sākas un notiek būtiski ātrāk nekā attiecīgā gada 1.aprīlī. Tādējādi minētais nosacījums vairs neatbilst faktiskai situācijai un ir maināms. Ievērojot to, ka katru gadu tiek izdoti jauni Ministru kabineta noteikumi par pārbaudījumu norises laikiem, atbilstošāk un attiecīgi elastīgāk pret mainīgo situāciju būtu konkrēto kalendāro datumu (attiecīgā gada 1. aprīlis) dokumentu iesniegšanai aizstāt ar laika atskaiti mēneša termiņa apmērā pret izglītojamā pirmo pārbaudījumu. [5] MK noteikumu Nr. 112 1.13. apakšpunktā ietverts noteikums, ka personu, kuras Latvijā veic konsulāro darbu, pārstāvot citu valsti, bērni, kuri izglītību iegūst izglītības iestādēs Latvijā, var tikt atbrīvoti no latviešu valodas pārbaudījuma kārtošanas. Šie izglītojamie objektīvi īsā laikā nevar apgūt valsts valodu pietiekamā līmenī. Vienlaikus pašlaik jau spēkā esošais tiesiskais regulējums par pārbaudījumu norisi paredz, ka pārbaudījumu kārtošanas valoda neatkarīgi no izglītības programmas veida ir valsts valoda. Tādējādi ir nepieciešams precizēt MK noteikumu Nr. 112 regulējumu par to, kā šādi izglītojamie var tikt atbrīvoti no pārbaudījumiem neatkarīgi no izglītības programmas. |
| 3. | Projekta izstrādē iesaistītās institūcijas un publiskas personas kapitālsabiedrības | Izglītības un zinātnes ministrija, Valsts izglītības satura centrs, Veselības ministrija. |
| 4. | Cita informācija | Nav. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Izglītojamie, kuri veselības stāvokļa dēļ var tikt atbrīvoti no pārbaudījumiem, izglītojamo likumiskie pārstāvji, izglītības iestādes, ārsti, pašvaldības un ministrijas (kuru padotībā atrodas izglītības iestādes). |
| 2. | Tiesiskā regulējuma ietekme uz tautsaimniecību un administratīvo slogu | Sagaidāms, ka administratīvais slogs samazināsies pašvaldībām un ministrijām (kuru padotībā atrodas izglītības iestādes), jo tām vairs nebūs jāveido komisijas, attiecīgi nebūs jāgatavo rīkojumu projekti par atbrīvojumiem, kā arī tās neveiks attiecīgo izglītojamo datu apstrādi. Izglītojamajiem, izglītojamo likumiskajiem pārstāvjiem, ārstiem un izglītības iestādēm pēc būtības administratīvais slogs nemainās. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts izstrādāts, sadarbojoties ar Latvijas Ģimenes ārstu asociāciju, Latvijas Lauku ģimenes ārstu asociāciju un Latvijas Ārstu biedrību. |
| 2. | Sabiedrības līdzdalība projekta izstrādē | Konsultācijas notikušas ar Latvijas Ģimenes ārstu asociāciju, Latvijas Lauku ģimenes ārstu asociāciju un Latvijas Ārstu biedrību.*Projekts ievietots Izglītības un zinātnes ministrijas mājaslapā 2019. gada 20. jūnijā (pieejams: https://www.izm.gov.lv/lv/sabiedribas-lidzdaliba/sabiedriskajai-apspriesanai-nodotie-normativo-aktu-projekti).* |
| 3. | Sabiedrības līdzdalības rezultāti | Konsultāciju ar Latvijas Ģimenes ārstu asociāciju, Latvijas Lauku ģimenes ārstu asociāciju un Latvijas Ārstu biedrību rezultātā projektā ietverti MK noteikumu Nr. 112 2. un 3. punkta grozījumi, ka arī saskaņota noteikumu pielikuma svītrošana. Minētās organizācijas atbalsta attiecīgās izmaiņas tiesiskajā regulējumā. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Izglītojamie, viņu likumiskie pārstāvji, izglītības iestādes, ārsti. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde neatstās ietekmi uz tajā iesaistīto institūciju funkcijām un institucionālo struktūru.Projekts nenosaka jaunu institūciju izveidi vai esošo institūciju likvidāciju vai reorganizāciju. |
| 3. | Cita informācija | Nav. |

Iesniedzējs:

Izglītības un zinātnes ministre I. Šuplinska

Vizē:

Valsts sekretāre L. Lejiņa

Špūle, 60001606

kaspars.spule@visc.gov.lv